
<Commission>{EMPL}Comisia pentru ocuparea forței de muncă și afaceri sociale</Commission>
Președinta

<Date>{08/09/2025}8.9.2025</Date>
Domnului Johan Van Overtveldt
Președinte
Comisia pentru bugete
BRUXELLES
Subiect:	<Titre>Aviz referitor la mobilizarea Fondului european de ajustare la globalizare pentru lucrătorii disponibilizați în urma unei cereri din partea Belgiei – EGF/2025/001 BE/BelGaN - Belgia</Titre> <DocRef>(2025/0198(BUD))</DocRef>
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost solicitată pentru a transmite un aviz comisiei dumneavoastră. În cursul reuniunii din 2 septembrie 2025, s-a decis ca acest aviz să fie transmis sub formă de scrisoare. 
Comisia pentru ocuparea forței de muncă și afaceri sociale a examinat chestiunea în cauză în cursul reuniunii sale din 8 septembrie 2025. În cadrul acestei reuniuni, ea a decis să prezinte Comisiei pentru bugete, care este comisie competentă, avizul de mai jos.
Cu stimă,
Li Andersson


AVIZ
A.	întrucât, la 21 februarie 2025, Belgia a depus o cerere de mobilizare a Fondului european de ajustare la globalizare pentru lucrătorii disponibilizați (FEG), în conformitate cu articolul 8 alineatul (1) din Regulamentul (UE) 2021/691 (Regulamentul privind FEG), ca urmare a disponibilizărilor de la BelGaN BV (BelGaN), Belgia, din sectorul economic încadrat la diviziunea 26 (Fabricarea calculatoarelor și a produselor electronice și optice) din NACE Rev. 2; întrucât disponibilizările efectuate de BelGaN au avut loc în regiunea de nivel NUTS 2, Provincie Oost-Vlaanderen (BE23); 
B.	întrucât Belgia a depus cererea în temeiul criteriilor de intervenție prevăzute la articolul 4 alineatul (2) litera (a) din Regulamentul (UE) 2021/691, care prevede drept condiție încetarea activității a cel puțin 200 de lucrători disponibilizați, într-o perioadă de referință de patru luni (în acest caz de la 31 iulie 2024 la 30 noiembrie 2024), într-o întreprindere dintr-un stat membru, inclusiv lucrători disponibilizați de furnizorii și producătorii din aval și/sau lucrători independenți a căror activitate a încetat; întrucât, în urma evaluării acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG;
C.	întrucât cererea se referă la 417 lucrători disponibilizați (beneficiari eligibili) a căror activitate a încetat în sectoarele economice indicate mai sus; 
D.	întrucât la 26 august 2025, Comisia a prezentat Parlamentului și Consiliului o propunere de decizie de mobilizare a FEG în favoarea Belgiei pentru a sprijini reintegrarea pe piața muncii a tuturor lucrătorilor disponibilizați (417 beneficiari vizați); 
E.	întrucât evenimentul care a condus la disponibilizări este falimentul BelGaN; întrucât BelGaN preluase instalațiile de producție și C&D ale Onsemi, un producător american de semiconductori, din Oudenaarde cu scopul de a promova tehnologiile cipurilor pe bază de nitrură de galiu (GaN); întrucât GaN are un potențial semnificativ în industria semiconductorilor, oferind îmbunătățiri substanțiale ale performanței și eficienței în raport cu cipurile tradiționale pe bază de siliciu; întrucât BelGaN, promovându-se ca producător de semiconductori axat pe sectorul autovehiculelor, a căutat în mod activ noi investitori pentru a impulsiona tranziția sa intensivă de capital de la un producător de cipuri pe bază de siliciu la un producător de cipuri pe bază de nitrură de galiu; întrucât, cu toate acestea, promisiunea oferită de GaN nu a fost suficientă pentru a menține întreprinderea pe linia de plutire, iar BelGaN a suferit un regres în 2023, înregistrând o pierdere netă de 8,3 milioane EUR față de veniturile în valoare de 55 de milioane EUR, cauzată de creșterea costurilor cu energia, produsele chimice și forța de muncă; întrucât întreprinderea nu a putut atrage suficiente investiții, ceea ce a dus, în cele din urmă, la eșecul acesteia. BelGaN și-a încetat activitatea și a declarat falimentul la 30 iulie 2024, ceea ce a dus la 417 concedieri;
F.	întrucât, în Belgia, falimentele sunt în creștere din 2022; întrucât, în 2024, peste 11 000 de întreprinderi au intrat în faliment, dintre care 57 % erau în Flandra, cel mai mare număr din 2013; întrucât, prin urmare, au fost pierdute 32 566 de locuri de muncă (59 % în Flandra), cu 18,3 % mai multe decât în 2023; întrucât recentele evenimente de restructurare, cum ar fi disponibilizările de la Van Hool, Sappy și Purmo, pentru care Belgia a solicitat sprijin din partea FEG, afectează piața flamandă a forței de muncă: numărul locurilor de muncă vacante în acest sector a scăzut;
G.	întrucât Oudenaarde este teritoriul cel mai afectat de disponibilizările din BelGaN; întrucât numărul șomerilor aflați în căutarea unui loc de muncă în Oudenaarde a crescut cu 9 % în decembrie 2024 față de anul precedent; întrucât creșterea a fost deosebit de semnificativă în rândul lucrătorilor cu înaltă calificare și al celor cu un nivel mediu de calificare (+ 13,5 % și, respectiv, + 12,9 %), în timp ce în rândul persoanelor slab calificate aceasta a fost de 3 %; întrucât în Oudenaarde numărul de locuri de muncă vacante raportate de angajatori către VDAB, serviciul public flamand de ocupare a forței de muncă, a scăzut cu 17,7 % în 2024 față de anul precedent; întrucât numărul de locuri de muncă disponibile a urmat aceeași tendință descendentă, scăzând cu 21,8 % în 2024 comparativ cu 2023 sau cu 32,4 % dacă se iau în considerare numai ocupațiile industriale, ceea ce indică o răcire a pieței muncii; întrucât, potrivit VDAB, combinația dintre îmbătrânirea forței de muncă și lipsa de interes pentru STIM (științe, tehnologie, inginerie și matematică) în rândul tinerilor face dificilă înlocuirea lucrătorilor care se pensionează în locurile de muncă din industrie, ceea ce ar putea deveni un avantaj pentru foștii angajați din BelGaN aflați în tranziție profesională;
H.	întrucât falimentul BelGaN a fost neașteptat. De comun acord cu reprezentanții lucrătorilor: Federația Generală a Muncii din Belgia (ABVV), Confederația sindicatelor creștine (ACV), și VDAB au decis să înceapă imediat să furnizeze măsurile destinate lucrătorilor, mai degrabă decât să aștepte o eventuală preluare; întrucât, prin urmare, au fost posibile doar pregătiri limitate; întrucât Thema Foundries a confirmat că va ocupa fostul sit al BelGaN pentru a înființa un nou centru de cipuri fotonice în Flandra; întrucât acest lucru ar putea oferi noi oportunități de angajare pentru foștii lucrători ai BelGaN care au fost concediați anul trecut și care vor fi beneficiat de sprijin din partea FEG;
I.	întrucât FEG nu trebuie să depășească un cuantum anual de maximum 30 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027 modificat prin Regulamentul (UE, Euratom) 2024/765 al Consiliului din 29 februarie 2024,
Prin urmare, Comisia pentru ocuparea forței de muncă și afaceri sociale solicită Comisiei pentru bugete, care este comisie competentă, să integreze următoarele sugestii în propunerea sa de rezoluție:
1.	reamintește că obiectivul FEG este de a demonstra solidaritatea cu beneficiarii și de a le oferi sprijin; consideră că contribuțiile financiare din FEG ar trebui să fie canalizate în primul rând către măsuri active de politică de ocupare a forței de muncă și servicii personalizate ce urmăresc să îi ajute pe beneficiari să se reintegreze rapid, să găsească un loc de muncă decent și durabil în sectorul lor de activitate inițial sau în alte sectoare; subliniază că lucrătorii trebuie pregătiți și susținuți pentru tranziția verde și digitală de care economia și societatea europene au atât de mare nevoie; reafirmă, în acest context, rolul important pe care îl joacă Uniunea, inclusiv prin FEG, în finanțarea calificărilor necesare pentru tranziția justă, în concordanță cu Pactul verde european; 
2.	este de acord cu Comisia că sunt îndeplinite condițiile prevăzute la articolul 4 alineatul (2) litera (a) din Regulamentul privind FEG și că Belgia are dreptul, în temeiul acestui regulament, la o contribuție financiară în valoare de 931 690 EUR, ceea ce reprezintă 85 % din costurile totale de 1 096 107 EUR, sumă care corespunde cheltuielilor pentru servicii personalizate în valoare de 1 052 607 EUR și cheltuielilor pentru activitățile de pregătire, gestionare, informare și publicitate, control și raportare în valoare de 43 500 EUR;
3.	constată că Belgia a raportat că legislația națională a muncii privind gestionarea activă a restructurării impune întreprinderilor care realizează restructurări să înființeze o unitate de ocupare a forței de muncă, al cărei scop este acela de a oferi lucrătorilor disponibilizați în contextul concedierilor colective 30 de ore de servicii de plasare pe piața muncii într-o perioadă de trei luni (60 de ore într-o perioadă de șase luni în cazul lucrătorilor cu vârsta mai mare de 45 de ani); întrucât totuși această obligație legală nu se aplică în caz de faliment, VDAB, cu propriile sale resurse, a pus servicii de plasare pe piața muncii la dispoziția personalului disponibilizat;
4.	subliniază că Belgia a confirmat că măsurile sprijinite de FEG nu vor beneficia de contribuții financiare din alte instrumente financiare ale Uniunii;
5.	constată că pachetul personalizat coordonat care va fi oferit lucrătorilor disponibilizați constă în următoarele măsuri: (a) sesiuni de informare, (b) servicii de plasare pe piața muncii a personalului disponibilizat (evaluarea competențelor digitale, asistență pentru căutarea unui loc de muncă sau asistență pentru desfășurarea de activități independente etc.), (c) formare și reconversie profesională, (d) formare la locul de muncă, (e) târguri de locuri de muncă, (f) asistență pentru căutarea unui loc de muncă și (g) căutarea unui loc de muncă și corelarea cererii și a ofertei de locuri de muncă; 
6.	subliniază, în special, importanța articolului 7 alineatul (2) din Regulamentul privind FEG, care impune ca pachetul coordonat să anticipeze perspectivele de pe piața muncii și competențele necesare, care să fie compatibile cu trecerea la o economie sustenabilă și eficientă în materie de utilizare a resurselor și cu un accent deosebit pe diseminarea competențelor necesare în era industrială digitală; salută faptul că pachetul cuprinzând formarea în domeniul TIC și sprijinul suplimentar prevăzut în cadrul serviciilor de plasare a personalului disponibilizat includ aceste competențe, în special o evaluare a competențelor digitale și dispoziții permițând lucrătorilor să împrumute un laptop, să beneficieze de formare despre cum să-l folosească și să primească răspunsuri la întrebările lor legate de domeniul digital;
7.	reamintește că este posibil să se introducă măsuri speciale pe timp limitat în cadrul pachetului coordonat, cum ar fi, de exemplu, plata de alocații pentru îngrijirea copilului, după cum se prevede la articolul 7 alineatul (2b) din Regulamentul FEG, cu scopul de a ajuta persoanele aflate în căutarea unui loc de muncă să participe la activitățile propuse.

